**Uusi, vahva Ford Ranger Euroopan-debyytissään Frankfurtissa – Wildtrak tarjoaa huippuluokan tyyliä ja kyvykkyyttä**

* Euroopassa ensiesittelyssä oleva uusi Ford Ranger -avolava-auto häikäisee uudella rohkealla tyylillään, huipputason teknologialla ja poikkeuksellisen polttoainetaloudellisilla dieselmoottoreilla
* Ylellistä designia, oranssilla korostettu ainutlaatuinen sisustus ja uusi, pysäyttävä Pride Orange -väri nähdään, kun Ranger –malliston lippulaivamalli Wildtrak esitellään Frankfurtissa
* Auto-Start-Stopin, uusien vetopyörästön välityssuhteiden ja Electric Power Assisted Steering -ohjaustehostimen ansiosta uusi Ranger on jopa 17 prosenttia polttoainetaloudellisempi kuin ennen, ja hiilidioksidipäästöt ovat alkaen 185 g/km\*
* SYNC 2 -yhdistettävyys, kaistanpitoavustin ja aktiivinen vakionopeudensäädin tekevät Rangerista yhden fiksuimmista lava-autoista
* Rangerin myynti kiihtyy edelleen Euroopassa ja oli vuoden 2015 ensimmäisen kahdeksan kuukauden aikana 36 prosenttia edellisvuoden vastaavaa aikaa korkeampi; uusi Ranger on saatavilla vuoden 2016 alussa

**Helsinki 10.9.2015** – Fordin vahva ja tyylikäs uusi Ford Ranger -avolava-auto on Euroopan ensiesittelyssä Frankfurtin autonäyttelyssä. Uusi rohkea muotoilu, huipputeknologiat ja entistä parempi polttoainetaloudellisuus paljastettiin tapahtumassa ennen mallin loppuvuodesta 2015 tapahtuvaa myyntilanseerausta.

Lippulaivamalli Wildtrak vie Rangerin uudelle tasolle ylellisellä muotoilullaan, ainutlaatuisella verhoilullaan ja hätkähdyttävällä uudella Pride Orange -värillään.

“Upean uuden Wildtrakin johtama uusi Ford Ranger -mallisto tarjoaa asiakkaille lyömättömän yhdistelmän nelivetoista ajonautintoa, erottuvaa tyyliä ja ykkösluokan ominaisuuksia, kuten SYNC 2 -yhdistettävyyden”, sanoi Roelant de Waard (Vice President, Marketing, Sales & Service, Ford of Europe). ”Optimoidun polttoainetaloudellisuuden, vetokyvyn, kantavuuden ja luokkansa johtavan vedessäajokykynsä ansiosta Ranger on valmis mihin tahansa haasteeseen.”

Tämänhetkinen Ford Ranger on kasvattanut myyntiään vauhdikkaasti Euroopassa siitä lähtien, kun se esiteltiin vuoden 2011 lopulla. Vuoden 2014 myynti, 21 600 autoa Fordin 20 perinteisellä Euroopan markkina-alueella\*\*, oli yli kaksinkertainen verrattuna vuoden 2012 lukuihin. Vuoden 2015 kahdeksan ensimmäisen kuukauden aikana on myyty 16 700 Rangeria – vielä 36 prosenttia enemmän kuin vastaavaan aikaan vuotta aiemmin. Ranger voitti arvostetun International Pickup Award 2013 -palkinnon, ja uusi malli kilpailee vuoden 2016 palkinnosta ensi kuussa.

**Wildtrak – Rangerin huipentuma**

Puolisuunnikkaan muotoisen säleikön ainutlaatuinen tumma, metallinharmaa maalipinta ja erottuvat yksityiskohdat tekevät Ranger Wildtrakista malliston huipentuman. Sama rohkea ja sporttinen korostusväri toistuu sivupeileissä, ovenkahvoissa, kylkien ilmanpoistoaukoissa, lastausalustan kiskoissa ja takavaloissa.

Uuden Wildtrakin ylellisiin design-elementteihin kuuluvat myös suorakaiteen muotoiset sumuvalot, ainutlaatuinen lavan reunakaari, 18-tuumaiset kevytmetallivanteet ja rohkeat Wildtrak-kuviot, jotka yhdessä luovat mielikuvan pelottomasta seikkailuhengestä. Jopa Wildtrakin tuttua väriä on paranneltu erottuvammaksi uudella, metallisella Pride Orange -hohteella.

Sisätiloissa oranssia käytetään korostusvärinä. Se lisää huomiota herättävän moderniin, henkilöautomaiseen sisustukseen urheilullisuutta. Voimakas vaakasuora linja kuljettajan ovesta matkustajan oveen korostaa matkustamon leveyttä, ja siihen on asennettu kahdella digitaalinäytöllä varustettu mittaristo sekä kahdeksantuumainen kosketusnäyttö. Oranssi korostus hipaisunäppäimillä varustetussa kojelaudassa luo ohjaamoon ylellistä tunnelmaa. Ilma-aukkoja ympäröivissä kehyksissä hohtaa omaleimainen tumman kromin värinen pinta.

Uudessa Wildtrakissa on myös ainutlaatuiset istuimet – mukaan lukien kahdeksalla tavalla säädettävä kuljettajan istuin – joiden rohkeissa graafisissa elementeissä ja oransseissa tikkauksissa yhdistyvät kestävyys ja urheilullisuus.

**Parannelluilla dieselmoottoreilla poikkeuksellista polttoainetehokkuutta**

Uusi Ranger tarjoaa poikkeuksellista polttoainetaloudellisuutta entistä tehokkaammalla moottorivalikoimalla, jota parantavat entisestään Auto-Start-Stop-teknologia, uudet vaihtoehdot vetopyörästön välityssuhteessa ja uusi Electric Power Assisted Steering -sähköinen ohjaustehostin. Polttoaineenkulutus on jopa 17 prosenttia pienempi.

Paranneltu dieselmallisto sisältää 160 hevosvoiman version Fordin tuoreimmasta 2.2-litraisesta TDCi-moottorista – eli enemmän tehoja verrattuna edellisen mallin 150 hevosvoiman moottorivaihtoehtoon – sekä väkevän 200-hevosvoimaisen, viisisylinterisen, 3.2 litran TDCi-moottorin. Valittavissa ovat sekä kuusinopeuksinen manuaalivaihteisto että automaattivaihteisto, ja kaikki Suomeen tuotavat mallit ovat nelivetoisia.

Kaikki uudet Ranger-mallit ovat huomattavasti entistä polttoainetaloudellisempia. 160- hevosvoimaisen mallin luvut ovat poikkeukselliset: 7,1l/100 km ja 185 g/km hiilidioksidipäästöjä pienemmillä käyttökustannuksilla – selvä vähennys poistuvan mallin luvuista, jotka olivat 7,8l/100 km ja 206 g/km.

Ford Ranger on edelleen yksi luokkansa pystyvimmistä ajoneuvoista. Se on suunniteltu ja rakennettu kulkemaan sujuvasti vaativimmassakin maastossa: auton maavara on 230 mm ja sen voi ajaa jopa 800 mm syvän veden läpi. 28 asteen lähestymiskulman ja 25 asteen jättökulman ansiosta uuden Rangerin kuljettaja voi ylittää jyrkkiäkin esteitä huoletta.

Vankan, sähköisesti ohjattavan jakovaihteiston ansiosta nelivetomallien kuljettajat voivat vaihtaa lennossa kaksivetoisesta nelivetoiselle high-range-vaihteelle keskikonsolin nupista. Matalan nopeuden vääntöä tai lisää jarrutusvoimaa alamäkeen haastavassa maastossa saadaan käynnistämällä low-range-nelivetovaihde. Sähköisesti lukittuva perätasauspyörästö antaa lisäpitoa vaikeissa olosuhteissa. Vahvojen maasto-ominaisuuksien lisäksi Ranger pystyy hinaamaan jopa 3500 kg kuormaa ja sen kantavuus on erinomainen.

**Edistynyttä yhdistettävyyttä ja kuljettajaa avustavaa teknologiaa**

Uudessa Rangerissa on rutkasti huipputeknologiaa, kuten Fordin [SYNC 2](https://www.youtube.com/watch?v=rfa-zhdw7SU) -järjestelmä, jossa on 8-tuumainen kosketusnäyttö ja värikoodatut kulmat, joiden avulla valikossa navigointi on helppoa.

Kuljettajaa avustavat teknologiat tekevät ajamisesta mukavampaa ja kätevämpää. Rangerista löytyvät kaistavahti ja kaistanpitoavustin ([Lane Keeping Aid](http://www.youtube.com/watch?v=l_mUyQmxJQY)), aktiivinen vakionopeudensäädin, jossa on Forward Alert -toiminto, parkkitutka edessä ja takana, peruutuskamera, sekä kaatumisenestolla ja perävaunun vakautuksella varustettu elektroninen ajovakauden hallintajärjestelmä.

Muihin älykkäisiin teknologioihin kuuluvat:

* Mäkilähtöapu (HLA), joka auttaa kuljettajaa lähtemään liikkeelle rinteestä, joko eteenpäin tai peruuttaen
* Alamäkihidastin (HDC), joka hyödyntää luistonestojärjestelmää ajettaessa tasaisella nopeudella alas jyrkkää mäkeä
* Kuormanhallintajärjestelmä, joka säätää ajovakauden hallintajärjestelmää ajoneuvon kuorman perusteella
* Hätäjarrutehostin (EBA), joka antaa lisää voimaa jarrutukseen ohjaamalla lisäpainetta jarrujärjestelmään kun jarrua painetaan nopeasti hätätilanteessa

“Uusi Ranger on täydellinen paketti asiakkaille, jotka haluavat ajopelinsä olevan yhtä seikkailuhenkinen kuin he itse”, de Waard sanoi. ”Se on kovin, älykkäin ja rohkein koskaan tekemämme Wildtrak.”

# # #

\* Ilmoitetut polttoaineen kulutusluvut ja CO2-päästöarvot on mitattu Euroopan komission direktiivien (EC) 715/2007 ja (EC) 692/2008 asettamien teknisten vaatimusten mukaisesti. Polttoaineen kulutus ja CO2-päästöt on määritelty ajoneuvotyypin, ei yksittäisen auton mukaan. Käytetty testaustapa mahdollistaa vertailtavuuden eri autotyyppien ja valmistajien välillä. Polttoainetehokkuuden lisäksi ajokäyttäytymisellä sekä muilla ei-teknisillä asioilla on vaikutusta auton polttoaineen kulutuksen ja CO2-päästöjen määrittämiseen. CO2 on pääasiallisin kasvihuonekaasu, joka on syynä ilmaston lämpenemiseen. Luvut voivat erota maailman muiden alueiden luvuista johtuen alueiden eri ajosykleistä ja säännöksistä.

\*\* Euroopan Ford raportoi myyntiluvuistaan 20 Euroopan päämarkkina-alueellaan kansallisten myyntiyhtiöiden kautta. Euro 20 -markkinoihin kuuluvat Alankomaat, Belgia, Espanja, Iso-Britannia, Irlanti, Italia, Itävalta, Kreikka, Norja, Puola, Portugali, Ranska, Romania, Ruotsi, Saksa, Suomi, Sveitsi, Tanska, Tsekki ja Unkari.

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 195 000 henkilöä ja sillä on 66 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 53 000 henkilöä ja yhteisyritykset mukaan lukien noin 67 000 henkilöä. Euroopassa toimii myös Ford Motor Credit Company ja Ford Customer Service Division sekä 23 tuotantolaitosta, joista 12 Ford omistaa kokonaan tai on enemmistöomistaja ja 11 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

010 3447 123

rsalin1@ford.com